N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k odsúdeniu násilia a agresivity ako nástroja moci**

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
| Veronika REMIŠOVÁ v.r.  Lukáš BUŽO v.r.  Gábor GRENDEL v.r.  Július JAKAB v.r.  Rastislav KRÁTKY v.r.  Peter POLLÁK v.r.  Jozef PROČKO v.r.  Michal ŠIPOŠ v.r.  Anežka ŠKOPOVÁ v.r. |  | 1. Návrh uznesenia Národnej rady Slovenskej republiky 2. Odôvodnenie |

Bratislava november 2024

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2024,

**k odsúdeniu násilia a agresivity ako nástroja moci**

**Národná rada Slovenskej republiky:**

1. **odsudzuje**

* všetky fyzické a verbálne útoky verejných funkcionárov a príslušníkov policajného zboru, ktorých úlohou je práve naopak pôsobiť na to, aby k nenávistným a agresívnym prejavom v spoločnosti nedochádzalo,
* legitimizovanie násilia a neonacistickej ideológie, ktoré svojimi verejnými vystúpeniami s trestne stíhaným extrémistom propaguje Matúš Šutaj Eštok, Róbert Kaliňák či Lukáš Machala,

1. **je hlboko znepokojená**

že vláda Slovenskej republiky doteraz neodsúdila prejavy fyzických a verbálnych útokov verejných funkcionárov a príslušníkov policajného zboru,

1. **dôrazne vyzýva**

vládu Slovenskej republiky, aby zastavila vlnu násilia a agresivity, ktoré svojim konaním a rétorikou inštitucionalizuje ako legitímny nástroj moci a bezodkladne prijala potrebné opatrenia a postupy.

**DÔVODOVÁ SPRÁVA**

Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky dôrazne a jednomyseľne odsúdia legitimizovanie násilia a agresivity ako riadneho nástroja moci.

Výsledky parlamentných volieb z roku 2023 a následné utvorenie koalície s tesnou väčšinou v Národnej rade Slovenskej potvrdili fakt, že slovenská spoločnosť je značne polarizovaná. Namiesto zmierlivého tónu a ohľaduplnosti voči názorovým oponentom, sa predstavitelia vládnej moci uchyľujú k agresívnej komunikácii, ktorá je neraz plná hrozieb a vyhrážok. Svoje posolstvá neraz predstavujú prostredníctvom osôb, ktorých vyjadrenia sú neraz na hrane naplnenia skutkových podstát trestných činov.

Ministri Robert Kaliňák a Matúš Šutaj Eštok a najnovšie aj vysoký vládny úradník Lukáš Machala navštívili a poskytli rozhovor trestne stíhanému Danielovi Bombicovi, ktorý sa verejne prezentuje neonacistickými gestami a mimoriadne nenávistným spôsobom sa vyhráža ženám. Tohto človeka dokonca obhajuje advokátska kancelária ministra obrany Roberta Kaliňáka.

Vládna koalícia konaním svojich členov či nominantov legitimizuje nielen neonacistickú ideológiu, ale aj vyhrážky a násilie na ženách, ktoré sa následne v spoločnosti stáva normou.

Ďalšou skupinou osôb, pri ktorej je riziko legitimizovania násilia ako riadneho nástroja moci ešte nebezpečnejšie sú príslušníci policajného zboru. Udalosti ostatných týždňov len potvrdzujú, že inštitucionalizovanie násilia ako formy výkonu moci je pre spoločnosť nanajvýš nebezpečné, dokonca život ohrozujúce. Je neprípustné, zľahčovať akékoľvek prípady policajného násilia a brutality, keďže práve takéto zľahčovanie a pripustenie, že násilie k výkonu moci patrí, stáli v ostatných dňoch život človeka.

Predstavitelia vlády a vládnej koalície nielenže násilie tolerujú, ale dokonca ho aktívne podporujú, schvaľujú a používajú. Násilie sa šíri aj do inštitúcii, ktoré by mali byť práve ochranou pred násilníkmi. Incidenty brutality policajného zboru nie sú ojedinelou nešťastnou udalosťou, ale systémovým prejavom politiky nenávisti, agresivity, útokov a násilia, ktorá sa začala rozmáhať po nástupe Ficovej vlády.

Vládna koalícia z násilia spravila normu. Do vedenia Výboru NR SR pre obranu a bezpečnosť, ktorému sa zodpovedá minister vnútra zvolila koalícia poslanca Richarda Glücka zo Smeru, ktorý päsťami napadol opozičného poslanca. Slovenskú informačnú službu takisto riadi človek – Pavol Gašpar, ktorý chcel zabiť špeciálneho prokurátora. Alebo poslanec vládnej koalície Rudolf Huliak, ktorý sa zas bežne vyhráža obesením ochranárov prírody či odporúčaním „guľky“ pre hovorcu opozičného politického hnutia.

**Z uvedených dôvodov Národná rada Slovenskej republiky dôrazne žiada vládu, aby prestala legitimizovať násilie a nenávisť prezentovať ako pracovnú metódu dosahovania mocenských cieľov či riešenia konfliktov – názorových, politických, hodnotových.**